  Майя Бывальцева 12-16 толсуре Ижкарын следж-хоккеен шудонъя М.Т. Калашников нимо кубок понна нырысетӥ калыккуспо вожвылъяськонъёс ортчозы. Ужрадэ Чехиысь но Словакиысь пинал спортсменъёс пыриськозы. Со сярысь Удмуртиысь Физкультурая, спортъя но егитъёсын ужан политикая министерстволэн пресс-службаез ивортэ. Россиысь следж-хоккейлэсь азинскемзэ Башкортостанысь, Татарстаынсь, Удмуртиысь, Ханты-Манси автоном округысь, Оренбург но Тула улосвылъёсысь, Москваысь пиналъёслэн командаоссы возьматозы. Вожвылъяськонэз сӥё-дано усьтон ужрад 13-тӥ толсуре 12 часын «Олимпиец» катокын радъяськоз. Россилэн йӧскалык сборноез но следж-хоккеен шудонъя В.Н. Кузнецов нимо «Удмуртия» клуб гала-матч ортчытозы. 2014-тӥ арын Паралимпиадаын азвесь медальёс утэм Владимир Каманцев, Иван Кузнецов но Евгений Петров пиналъёслэн командаоссы понна мастер-класс нуозы. Ӵектос Удмуртилэн тӧроез Александр Бречалов кичӧлтэмъя элькун кивалтэт но «Белкамнефть» акционер огазеяськон куспын юнматэм тупанкылъя «САФМАР» ӟечлэсьтон фонд юрттэм улсын быдэстӥське. Радъясьёсыз – Удмуртиысь физкультурая, спортъя но егитъёсын ужан политикая министерство, суй-пыдзыя сӧсыр спортсменъёслэн элькун федерацизы но следж-хоккеен шудонъя В.Н. Кузнецов нимо «Удмуртия» клуб.  Тегъёс: Спорт Ижкар Следж-хоккей Удмуртия сӧсыръёс пиналъёс  